b"\n_START_ARTICLE_\nFederaci\xc3\xb3 Catalana d'Automobilisme\n_START_SECTION_\nHist\xc3\xb2ria\n_START_PARAGRAPH_\nFou creada oficialment l'any 1940  i tingu\xc3\xa9 en la Delegaci\xc3\xb3 Esportiva del Reial Autom\xc3\xb2bil Club de Catalunya  el seu antecedent m\xc3\xa9s recent, i amb qui compart\xc3\xad presidents i local fins a l'any 1981. De fet, encara m\xc3\xa9s enrere, la primera prova automobil\xc3\xadstica de l'estat, la Copa Catalunya, fou organitzada l'any 1908 per l'Autom\xc3\xb2bil Club de Barcelona, que dos anys m\xc3\xa9s tard es convert\xc3\xad ja en RACC. A la Copa Catalunya s'hi van anar afegint d'altres competicions, com la Volta a Catalunya el 1916, el Gran Premi d'Espanya a l'Aut\xc3\xb2drom Terramar el 1923 o els Campionats d'Espanya que es van disputar en un circuit proper a Vilafranca del Pened\xc3\xa8s al principi dels anys vint i despr\xc3\xa9s van tenir continu\xc3\xaftat en un tra\xc3\xa7at urb\xc3\xa0 a Montju\xc3\xafc durant els anys  trenta. L'any 1940 va n\xc3\xa9ixer la Federaci\xc3\xb3 d'Automobilisme de Catalunya i Balears (FACB) i amb els anys la passi\xc3\xb3 per l'automobilisme esportiu va anar creixent a partir de 1946, quan la Penya Rhin va recuperar el Gran Premi d'Espanya al circuit urb\xc3\xa0 de Pedralbes, les curses de velocitat van portar a Barcelona els millors pilots del m\xc3\xb3n, el 1950 es va crear el Campionat del M\xc3\xb3n de F\xc3\xb3rmula, i el 1974 es va inaugurar el Circuit de Calafat. Actualment la federaci\xc3\xb3 acull les disciplines de Velocitat, Ral\xc2\xb7lis en asfalt i terra, Resist\xc3\xa8ncia, Off Road amb les modalitats d'autocr\xc3\xb2s, esl\xc3\xa0lom, trial 4X4, K\xc3\xa0rting, Turismes, Vehicles hist\xc3\xb2rics i Esl\xc3\xa0lom. Tamb\xc3\xa9 col\xc2\xb7labora en  l'organitzaci\xc3\xb3 d'esdeveniments internacionals com el Gran Premi de F\xc3\xb3rmula 1, el World Series by Renault, o l'European F3. La inauguraci\xc3\xb3, el 19 d'agost de 2010, del Parc Motor de Castellol\xc3\xad, ha representat obrir un nou espai de competici\xc3\xb3  en un circuit en el qual participen conjuntament les federacions catalanes d'automobilisme i de motociclisme.\n_START_SECTION_\nFrancisco Quintana Ylzarbe (1940-1957)\n_START_PARAGRAPH_\nDestacat pilot de motos i cotxes durant els anys vint i trenta, va ser, el primer president de la federaci\xc3\xb3, c\xc3\xa0rrec que entre 1940 i 1957 va tenir associat al de president del Reial Autom\xc3\xb2bil Club de Catalunya. Nascut a Barcelona el 13 d'agost de 1894, Francisco Quintana va ser designat pel Consejo Nacional de Deportes com a delegat encarregat de reorganitzar l'automobilisme catal\xc3\xa0. I ho va fer fent-se c\xc3\xa0rrec al principi de 1940 de la presid\xc3\xa8ncia del RACC i, per imperatiu legal, de la nova Federaci\xc3\xb3n Regional de Automovilismo de Catalu\xc3\xb1a, Baleares y Levante. Durant la seva presid\xc3\xa8ncia, que es va allargar fins que va morir el 3 de maig de 1957, el RACC es va convertir en una entitat esportiva m\xc3\xa9s de la federaci\xc3\xb3 i va centrar la seva activitat en l'\xc3\xa0mbit competitiu, en qu\xc3\xa8 destaca la seva participaci\xc3\xb3 en la recuperaci\xc3\xb3 i l'organitzaci\xc3\xb3 de proves automobil\xc3\xadstiques com la Volta a Catalunya. Aquesta, a partir de 1957, es va convertir en el Ral\xc2\xb7li de Catalunya compartint protagonisme amb la Penya Rhin, que el 1946 va recuperar el Gran Premi d'Espanya al circuit urb\xc3\xa0 de Pedralbes.\n_START_SECTION_\nSalvador F\xc3\xa0bregas Bas (1957-1977)\n_START_PARAGRAPH_\nVa ser tamb\xc3\xa9 al mateix temps president del RACC i de la federaci\xc3\xb3, encara que posteriorment va seguir al front del Reial Autom\xc3\xb2bil Club de Catalunya fins al 1985. Durant la seva etapa s va produir la primera gran expansi\xc3\xb3 del club automobil\xc3\xadstic i Catalunya es va llaurar un gran prestigi en l'organitzaci\xc3\xb3 de proves internacionals, entre les quals destaquen els Grans Premis de F\xc3\xb3rmula 1 que a partir de 1969 es van celebrar al circuit urb\xc3\xa0 de Montju\xc3\xafc. La seva experi\xc3\xa8ncia en l'organitzaci\xc3\xb3 de proves automobil\xc3\xadstiques el va portar a ser membre de la Comissi\xc3\xb3 Esportiva de la Federaci\xc3\xb3 Internacional d'Automobilisme i de l'Associaci\xc3\xb3 d'Organitzadors de Grans Premis.\n_START_SECTION_\nAntoni Grifoll Clariana (1977-1981)\n_START_PARAGRAPH_\nVicepresident de la junta directiva de la federaci\xc3\xb3 en la darrera etapa de Salvador F\xc3\xa0bregas, va ser el primer president que no ho va ser al mateix temps del RACC. Expilot de ral\xc2\xb7lis que en la seva \xc3\xa8poca competia amb el pseud\xc3\xb2nim de Clery, i director de la Pujada al Montseny, que a partir de 1967 va ser puntuable per a l'Europeu de Muntanya, Tamb\xc3\xa9 va ser vicepresident de la Federaci\xc3\xb3 Espanyola d'Automobilisme i membre de la Comissi\xc3\xb3 Esportiva de la Federaci\xc3\xb3 Internacional entre 1977 i 1981. La seva presid\xc3\xa8ncia es va caracteritzar per les discrep\xc3\xa0ncies que va tenir amb el president de la Federaci\xc3\xb3 Espanyola, Fernando de Baviera, un enfrontament que va acabar en la seva dimissi\xc3\xb3 com a vicepresident de la Federaci\xc3\xb3 Espanyola.\n_START_SECTION_\nJordi Vi\xc3\xb1as Pened\xc3\xa8s (1981-1984)\n_START_PARAGRAPH_\nExpilot i copilot de ral\xc2\xb7lis i curses de muntanya amb el pseud\xc3\xb2nim de Jorge Chi, president de la Penya Motorista 10 per Hora entre els anys seixanta i setanta i organitzador de nombroses competicions del m\xc3\xb3n del motor. Tamb\xc3\xa9 va ser president del Comit\xc3\xa8 de Muntanya de la Federaci\xc3\xb3 Espanyola d'Automobilisme, membre de la Federaci\xc3\xb3 Internacional. Durant el seu mandant es va abandonar els locals del RACC i es va inaugurar una nova seu i va incorporar els pilots, els clubs i les competicions d'Andorra a la FACB.\n_START_SECTION_\nErnest Font Pou (1984-1988)\n_START_PARAGRAPH_\nVicepresident de la junta directiva encap\xc3\xa7alada per Jordi Vi\xc3\xb1as, va ser el president de la Federaci\xc3\xb3 Catalana d'Automobilisme, ja amb aquest nom oficial i amb entitat jur\xc3\xaddica pr\xc3\xb2pia, entre 1984 i 1988. Expilot, fundador i \xc3\xa0nima de l'escuderia ValI de Ges de Torell\xc3\xb3, i secretari del Col\xc2\xb7legi d'Oficials d'Automobilisme (COA). Durant la seva presid\xc3\xa8ncia, entre altres fets destacats, es va instituir el primer Campionat de Catalunya de Ral\xc2\xb7lis de Terra.\n_START_SECTION_\nFrancesc Or\xc3\xbas Segura (1988-1990)\n_START_PARAGRAPH_\nTamb\xc3\xa9 expilot de muntanya, va ser posse\xc3\xafdor d'una de les col\xc2\xb7leccions privades de cotxes m\xc3\xa9s importants del m\xc3\xb3n. Va treballar per l'automobilisme catal\xc3\xa0, per\xc3\xb2 va topar amb la Federaci\xc3\xb3 Espanyola, que va fer cas om\xc3\xads a la seva petici\xc3\xb3 que les proves puntuables per al Campionat de Catalunya no ho fossin tamb\xc3\xa9 per al d'Espanya per evitar que els pilots catalans que nom\xc3\xa9s competien en el campionat auton\xc3\xb2mic haguessin de pagar dues llic\xc3\xa8ncies. L'estira-i-arronsa amb Madrid, despr\xc3\xa9s d'un intent de desvincular la Federaci\xc3\xb3 Catalana de l'Espanyola, va acabar provocant la seva dimissi\xc3\xb3.\n_START_SECTION_\nJoan Jim\xc3\xa9nez Mas (1990-1991)\n_START_PARAGRAPH_\nForjat com a dirigent i organitzador a l'Escuderia Anoia i al Motor Club Martorell, va ser un dels pilars del Ral\xc2\xb7li Anoia, organitzat per aquesta darrera entitat a partir de 1970 i que va arribar a ser puntuable per al Campionat d'Espanya. Va ser tresorer de la federaci\xc3\xb3 en la junta directiva de Francesc Or\xc3\xbas, i poc despr\xc3\xa9s vicepresident, va accedir al c\xc3\xa0rrec de president despr\xc3\xa9s de la dimissi\xc3\xb3 d'aquest, i es va mantenir interinament en el c\xc3\xa0rrec fins a finals de gener de 1991, quan va entrar-hi Francesc Balagu\xc3\xa9 despr\xc3\xa9s d'un proc\xc3\xa9s electoral.\n_START_SECTION_\nFrancesc Balagu\xc3\xa9 G\xc3\xb3mez (1991-2004)\n_START_PARAGRAPH_\nSorgit del m\xc3\xb3n del k\xc3\xa0rting, en el qual va competir entre 1970 i 1977 i va arribar a ser campi\xc3\xb3 de Catalunya, Francesc Balagu\xc3\xa9 va ser president de la Federaci\xc3\xb3 Catalana d'Automobilisme durant tretze anys, entre 1991 i 2004, sense tenir mai cap rival a les urnes. Va entrar a la federaci\xc3\xb3 el 1972 com a secretari, posteriorment va ser vicepresident de la Comissi\xc3\xb3 de K\xc3\xa0rting i m\xc3\xa9s tard, vocal del Col\xc2\xb7legi d'Oficials, abans d'arribar a la presid\xc3\xa8ncia. Des de 1979 fins a 1991 tamb\xc3\xa9 va ser president de la Comissi\xc3\xb3 Espanyola de K\xc3\xa0rting, de la qual es va convertir en el president d'honor en deixar el c\xc3\xa0rrec, durant els mateixos anys en qu\xc3\xa8 va formar part de la Federaci\xc3\xb3 Internacional d'aquest esport, i fins al 2008 va seguir formant part de la junta directiva de la Federaci\xc3\xb3 Espanyola d'Automobilisme. Durant la seva presid\xc3\xa8ncia la Federaci\xc3\xb3 Catalana va restablir les deteriorades relacions amb la Federaci\xc3\xb3 Espanyola, va sanejar la seva economia aconseguint generar recursos propis, va augmentar espectacularment el nombre de llic\xc3\xa8ncies i proves i l'any 2000 va inaugurar una nova seu al carrer Consell de Cent. En la mateixa etapa en qu\xc3\xa8 el RACC va entrar com a membre de ple dret a la Federaci\xc3\xb3 Internacional d'Automobilisme, el Ral\xc2\xb7li Catalunya - Costa Brava va ser per primera vegada puntuable per al Campionat del M\xc3\xb3n, el 10 de setembre de 1991 es va inaugurar el Circuit de Catalunya a Montmel\xc3\xb3, que el 29 del mateix mes va acollir el seu primer Gran Premi de F\xc3\xb3rmula 1, i es van iniciar les World Series by Nissan, viver de pilots de F\xc3\xb3rmula 1, que a partir de 2005 es van disputar amb cotxes de F\xc3\xb3rmula Renault.\n_START_SECTION_\nJosep Maria Carri\xc3\xb3 Fornells (2004-2008)\n_START_PARAGRAPH_\nDespr\xc3\xa9s de dos anys com a membre de la seva junta directiva i com a president del seu Col\xc2\xb7legi d'Oficials (COA), va ocupar la presid\xc3\xa8ncia a partir del 2004. Apassionat del motor des que tenia quinze anys, es va iniciar en el Biela Club de Manresa, entitat de la seva ciutat natal, i va ser oficial de moltes curses automobil\xc3\xadstiques i motociclistes com a comissari, comissari t\xc3\xa8cnic i director. Durant la seva traject\xc3\xb2ria va col\xc2\xb7laborar, entre d'altres, amb les escuderies Gironella i Costa Daurada i va estar vinculat com a oficial en el Circuit de Catalunya des de la seva inauguraci\xc3\xb3 i en nombroses proves dels campionats del m\xc3\xb3n, estatal i auton\xc3\xb2mic de ral\xc2\xb7lis. Tot i que tamb\xc3\xa9 era oficial de motociclisme i va ser membre de la comissi\xc3\xb3 esportiva del Reial Moto Club de Catalunya, la seva gran afici\xc3\xb3 per l'automobilisme el va portar a participar en el Ral\xc2\xb7li Montecarlo de cotxes hist\xc3\xb2rics i a fer dues etapes del Ral\xc2\xb7li Dakar l'any 2000. Aquesta faceta aventurera el va acostar tamb\xc3\xa9 al m\xc3\xb3n de les expedicions tot terreny en 4 x 4 per \xc3\x80frica i Sud-am\xc3\xa8rica.\n_START_SECTION_\nJoan Oll\xc3\xa9 Bartolom\xc3\xa9 (2008-)\n_START_PARAGRAPH_\nExperimentat pilot en les disciplines de circuits, muntanya i especialment de ral\xc2\xb7lis. Entre altres actuacions, en el seu mandat destaca el programa per potenciar totes les modalitats de l'automobilisme i modernitzar les estructures de la federaci\xc3\xb3 amb el projecte FCA 2.0. Entre les novetats aportades, destaca l'obertura de tots els campionats a les quatre prov\xc3\xadncies catalanes, com el de ral\xc2\xb7lis mixt de nova creaci\xc3\xb3, la recuperaci\xc3\xb3 de m\xc3\xadtiques proves de muntanya com la Trona o la Gironella-Casserres, la posada en marxa de l'Equip FCA Competici\xc3\xb3, i la nova etapa del k\xc3\xa0rting amb la implantaci\xc3\xb3 d'una nova reglamentaci\xc3\xb3 per igualar mec\xc3\xa0nicament els participants de la base de l'automobilisme com \xc3\xa9s el k\xc3\xa0rting."